О Б Щ И Н А  Б О Ж У Р И Щ Е  -  С О Ф И Й С К А  О Б Л А С Т
гр. Божурище,  бул. „Европа” №85 02/9932913, факс 02/9933104, e-mail: bojurob@mail.bg


	На основание чл.26, ал.2 от ЗНА във връзка с чл.77 от АПК, в 30- дневен срок от настоящото публикуване на проекта на НАРЕДБА ЗА ИЗМЕНЕНИЕ и ДОПЪЛНЕНИЕ НА НАРЕДБАТА ЗА ОПРЕДЕЛЯНЕ РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА БОЖУРИЩЕ  на Интернет страницата на Община Божурище, всички заинтересовани страни се предоставя възможност да изразят своите становища и да дават предложения по изготвения проект, в срок до 17,30 часа на 28.01.2019г. в деловодството на общинската администрация или на e-mail: bojurob@mail.bg.

МОТИВИ

	ПРОЕКТЪТ на НАРЕДБА ЗА ИЗМЕНЕНИЕ и ДОПЪЛНЕНИЕ НА НАРЕДБА ЗА ОПРЕДЕЛЯНЕ РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА БОЖУРИЩЕ  е мотивиран от следното:

Наредбата за определяне размера на местните данъци на територията на община Божурище, приета с решение №9 от 14.02.2008г. на Общински съвет – Божурище е и изменяна с решения, както следва:
· Решение №101 от 18.12.2008 г.;
· Решение №2 от 22.01.2009 г.;
· Решение №5 от 28.01.2010г.;
· Решение №39 от 28.04.2011 г.;
· Решение №140 от Протокол 10/2013-15 от 19.12.2013г.
· Решение №14 от Протокол 2/2015-19 от 29.12.2015 г. 

Настоящото предложение за изменение на Наредбата е мотивирано от следното:
В ДВ бр. 98 от 27.11.2018 г. е обнародван Закон за изменение и допълнение на Закона за корпоративното подоходно облагане. Съгласно § 39 от Преходните и заключителни разпоредби на същия закон са направени изменения и допълнения и в Закона за местните данъци и такси, които следва да бъдат отразени в Наредбата за определяне размера на местните данъци на територията на община Божурище. С измененията в ЗМДТ е приета нова концепция за определяне на данъка върху превозните средства за леки автомобили и товарните автомобили с технически допустима максимална маса не повече от 3,5 тона, а именно данъкът да се определя по формула, която включва два компонента – имуществен и екологичен. Имущественият компонент отчита мощността и годината на производство на автомобила, а екологичния компонент отчита екологичната категория на автомобила, респективно замърсяването, което причинява съответния автомобил. Имущественият компонент е предвидено да се определя от ставката за тази част от данъка и мощността на двигателя, коригирани с коефициент в зависимост от годината на производство на автомобила. По закон се обединяват диапазоните от 37 и до 55 kw в един диапазон до - 55 kw, както и се включват два нови диапазона към съществуващите в закона размери по отношение на най-мощните автомобили, а именно над 150 kw до 245 kw и над 245 kw. Доколкото тази част от формирането на данъка е в частта имуществен компонент, в закона се запазва принципът за определяне на по-високи ставки на данък за помощните автомобили, като се запазва правото на общинския съвет да определя размера на данъка в зависимост от мощността на автомобила. В Наредбата, в съответствие със закона са предложени шест диапазона на мощности на автомобили и е предложено запазване на досега действащите стойности на размера на данъка за всеки диапазон на мощност, като за двата нови диапазона, а именно над 150 kw до 245 kw и над 245 kw са предложени минималните размери определени по ЗМДТ. Коефициентът за годината на производство на автомобила е диференциран по години и е определен в Закона за местните данъци и такси и общинският съвет не може да го променя, но е налице известна промяна спрямо действащите преди измененията на ЗМДТ коефициенти. Екологичният компонент е свързан с екологичните характеристики на автомобила и представлява коригиращ коефициент, който отразява екологичната категория на автомобила, която е свързана с европейските стандарти за изгорели газове (познати още като Евро 1, 2, 3, 4, 5 и 6). Екологичният компонент осигурява облекчение за собствениците на автомобили, съответстващи на екологични стандарти „Евро 4” и по-високи, и утежнение за собствениците на автомобили, които не съответстват на екологична категория или съответстват на екологична категория по-ниска от „Евро 4”. Във връзка с направените промени в ЗМДТ е предвидено облекчението за превозни средства с действащо катализаторно устройство да не се прилага. Неприлагането на посоченото данъчно облекчение е заменено с въвеждане на коефициент за екологична категория на автомобила. С тази норма се цели и предотвратяване на случаите, в които данъчно задължени лица посочват в данъчната декларация по чл. 54, ал. 4 от ЗМДТ, че техния автомобил притежава действащо катализаторно устройство, но в действителност катализаторът е отстранен. Като положителен ефект за собствениците на моторни превозни средства е предвидено да не се прилага лимитиращата граница от 74 kw за ползване на данъчни облекчения за леки и товарни автомобили с технически допустима максимална маса не повече от 3,5 тона, като с коефициента за екологична категория се дава възможност за ползване на данъчно облекчение за всички автомобили с категория равна на или по-висока от „Евро 4”, независимо от мощността им. По този начин всички собственици на моторни превозни средства ще имат възможност да ползват данъчни преференции, в случай че притежават моторни превозни средства, отговарящи на по-високи екологични стандарти. Законовата промяна, съгласно, която в обхвата на предложената нова концепция за определяне на данъка върху превозните средства за автомобили са включени и товарните автомобили с технически допустима максимална маса не повече от 3,5 тона, произтича от редица установени случаи на неравнопоставеност на данъчно задължените лица и предотвратяване случаите на избягване на данъчно облагане. Съгласно разпоредбата на чл. 10а, ал. 7, т. 3 от Закона за пътищата леките и товарни автомобили с технически допустима максимална маса не повече от 3,5 тона са отнесени в една категория по отношение на определянето и заплащането на винетна такса, но се облагат по различен начин с данък върху превозните средства, което създава неравнопоставеност между собствениците на посочените автомобили. Променено е и данъчното облекчение за мотоциклети и мотопеди с мощност на двигателя до 74 kw включително, като данъчното облекчение за екологична категория „Евро 4” е 20 на сто, а за по-високите екологични категории – 60 на сто. Корекция е предвидена и в данъчното облекчение на автобусите, товарните автомобили над 3,5 тона, влекачите за ремарке и седловите влекачи, като за тези съответстващи на категория „Евро 4” данъчното облекчение е 20 на сто, а за по-високите екологични категории – 50 на сто. Относно облагаемата товароносимост на товарните автомобили с технически допустима максимална маса над 3,5 тона, но не повече от 12 тона, вместо на всеки започнат тон, същата ще се изчислява на всеки започнати 750 кг. 
По отношение на данък върху недвижимите имоти се предвижда да не се прилага данъчното облекчение за основното жилище и данъкът върху недвижимите имоти да се определя в пълен размер за всички жилища на данъчно задълженото лице, когато повече от едно жилище е декларирано като основно, като по този начин се намалява възможността за злоупотреби и отклонение от данъчното облагане. 

Въз основа на изложените мотиви, предоставям на вниманието на всички заинтересовани страни ПРОЕКТ на НАРЕДБА ЗА ИЗМЕНЕНИЕ и ДОПЪЛНЕНИЕ НА НАРЕДБА ЗА ОПРЕДЕЛЯНЕ РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА БОЖУРИЩЕ
										ПРОЕКТ !


НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА ЗА ОПРЕДЕЛЯНЕ РАЗМЕРА НА МЕСТНИТЕ ДАНЪЦИ НА ТЕРИТОРИЯТА НА ОБЩИНА БОЖУРИЩЕ


§ 1. В чл.7, ал.1 думите „сгради и поземлени имоти” се заменят с „поземлени имоти, сгради и самостоятелни обекти в сгради”.

§ 2. В чл.9 след думите „вещно право” се добавя „на ползване”.

§ 3. В чл.10, ал.2 след думите „вещно право” се добавя „на ползване”.

§ 4. В чл.19 се създава нова алинея 3: 
„(3) В случай че е установено деклариране на повече от едно основно жилище, облекченията по ал.1 и 2 не се прилагат и данъкът, определен по чл. 15, се дължи в пълен размер за всяко от жилищата и за периода, в който едновременно са декларирани като основни жилища.“

§ 5. Чл.20 се изменя така: 
„Чл.20. Необходимите условия и срокове за определяне на данъка са регламентирани в чл.14 от Закона за местните данъци и такси”

§ 6. В чл.30 се правят следните изменения и допълнения:
1. досегашният текст става ал.1;
2. създава се ал.2:
„(2) На основата на данъчната оценка, послужила за определяне на данъкапо ал.1, служителят в общинската администрация определя дължимия годишен данък и го съобщава на всеки наследник или заветник.”

§ 7. В чл.34 точката се заменя със запетая и се добавят думите: „а при придобиване по давност - към момента на издаване на акта, удостоверяващ правото на собственост, който подлежи на вписване.“

§ 8. В чл.37 текста „а в останалите случаи -  в двумесечен срок от получаване на имуществото, след подаване на декларация по чл. 49, ал.3 от Закона за местните данъци и такси.” се заменя с „а в случаите по чл. 44, ал.3 от ЗМДТ към момента на издаване на акта, удостоверяващ правото на собственост, който подлежи на вписване.” 

§ 9. В чл.40 се правят следните изменения и допълнения.
1. Създава се ал.1 
„(1) Размерът на данъка се определя от служител на общинската администрация въз основа на данни от регистъра на пътните превозни средства, поддържан от Министерството на вътрешните работи, и се съобщава на данъчно задълженото лице.”

2. Създава се ал.2
(2) Алинея 1 не се прилага, когато:
1. пътното превозно средство е придобито по наследство;
2. пътното превозно средство е собственост на повече от едно лице;
3. собственикът/собствениците на пътното превозно средство няма/нямат постоянен адрес, съответно седалище на територията на страната;
4. са налице основания за предявяване право на освобождаване от данък.”

3. Досегашният текст става ал.3 и в нея след текста „Собствениците на превозни средства” се поставя запетая и се добавя текста „с изключение на случаите по ал. 1,”, текста „по реда на чл.54 от Закона за местните данъци и такси.” се заличава и след придобиването им се поставя точка. Добавя се текста „При придобиване на превозно средство по наследство декларацията се подава в срока по чл.32 от ЗМДТ.”

§10. В чл.41 се правят следните изменения и допълнения:

1. Алинея 1 се изменя така:
„(1) За леки и товарни автомобили с технически допустима максимална маса не повече от 3,5 тона годишният данък се състои от два компонента – имуществен и екологичен, определен по формула по чл.55, ал.1 от ЗМДТ.”

2. Създава се нова ал.2
„(2) Определя частта от стойността на данъка в зависимост от мощността на двигателя, както следва:
а) до 55 kW включително – 0,34 лв. за 1 kW;
б) над 55 kW до 74 kW включително – 0,54 лв. за 1 kW;
в) над 74 kW до 110 kW включително – 1,10 лв. за 1 kW;
г) над 110 kW до 150 kW включително – 1,23 лв. за 1 kW;
д) над 150 kW до 245 kW включително – 1,60 лв. за 1 kW;
е) над 245 kW – 2,50 лв. за 1 kW. ”

3. Създава се нова ал.3
„(3) Определя коригиращ коефициент за годината на производство на автомобила в следните размери:
1. Над 20 години – 1.1
2. Над 15 до 20 години включително – 1
3. Над 10 до 15 години включително – 1.3
4. Над 5 до 10 години включително – 1.5
5. До 5 години включително – 2.3”

4. Създава се нова ал.4
„(4) Определя екологичен коефициент в зависимост от екологичната категория на автомобила в следните размери:
· Без екологична категория, с екологични категории „Евро 1” и „Евро 2” – коефициент 1.10;
· Екологична категория „Евро 3” – коефициент 1.00;
· Екологична категория „Евро 4” – коефициент 0.80;
· Екологична категория „Евро 5” – коефициент 0.60;
· Екологична категория „Евро 6” и „ЕЕV” – коефициент 0.40.”

5. Досегашната ал. 2 става ал. 5 и в текста преди т.1 думите „леки автомобили” се заменят с „леки и товарни автомобили с технически допустима максимална маса не повече от 3,5 т”

6. Досегашните ал.3, ал.4 и ал.5 стават съответно ал.6, ал.7 и ал.8

7. Досегашната ал. 6 става ал. 9  и се изменя така:
„(9) Данъкът за товарен автомобил с технически допустима максимална маса над 3,5 т, но не повече от 12 т  е в размер 10 лв. за всеки започнати 750 кг товароносимост.”

8. Досегашната ал. 7 става ал. 10

9. Досегашната ал. 8 става ал. 11 и думите „специализирани ремаркета за превоз на тежки или извънгабаритни товари” се заличават.

10. Досегашната ал. 9 става ал. 12 и думите „специализирани ремаркета за превоз на тежки или извънгабаритни товари с товароподемност над 40 тона” се заличават. 

11. Досегашните ал.10 и ал.11 стават съответно ал.13 и ал.14 

12. Досегашната ал. 12 става ал. 15 и след текста „моторни шейни” се добавя „четириколесни превозни средства, определени в чл. 4 от Регламент (ЕС) № 168/2013”

13. Досегашната ал. 13 става ал. 16

14. Създава се нова алинея 14: 
„(14) Когато в регистъра по чл. 54, ал. 1 от ЗМДТ няма данни за екологичната категория на моторното превозно средство, се приема, че превозното средство е без екологична категория.“

§ 10. В чл.45 се правят следните изменения:

1. Алинея 1 се отменя.

2. Алинея 2 се изменя така:
„(2) За мотопеди и мотоциклети с мощност на двигателя до 74 kW включително, и съответстващи на екологична категория „Евро 4” данъкът се заплаща с 20 на сто намаление, а за съответстващите на екологични категории, по високи от „Евро 4” – с 60 на сто намаление от определения по тази наредба данък.”

3. Алинея 3 се изменя така:
„(3) За автобусите, товарните автомобили, с техническа допустима максимална маса над 3,5 т, влекачите за ремарке и седловите влекачи с двигатели, съответстващи на екологична категория „Евро 4” данъкът се заплаща с 20 на сто намаление, а за съответстващите на „Евро 5”, “Евро 6” и „EEV” – с 50 на сто намаление от определения по тази наредба данък.”

4. Алинея 5 се изменя така:
„(5) Когато в регистъра по чл.54, ал.1 от ЗМДТ няма данни за екологичната категория на моторното превозно средство, се приема че, превозното средство е без екологичната категория.” 

§ 11. Чл.47 се изменя така: 
„Данъкът се внася в приход на бюджета на общината по постоянния адрес, съответно седалището на собственика, а случаите по чл.54, ал.5 от Закона за местните данъци и такси - в приход на общината, по регистрация на превозното средство. “

ЗАКЛЮЧИТЕЛНИ РАЗПОРЕДБИ

§ 12.  Наредбата влиза в сила от 01.02.2019г.



	2.Причини, които налагат приемането
	Мотивите за изменение и допълнение на Наредбата за определяне на размера на местните данъци на територията на община Божурище са свързани с необходимостта от привеждането в съответствие с действащото законодателство. 

4. Финансови и други средства, необходими за прилагането на проекта за изменение и допълнение на Наредбата
	Не са необходими допълнителни финансови средства.

5. Очаквани резултати от прилагането 
	С приемането на промени на действащата към момента Наредба, местната подзаконова нормативна уредба ще бъде приведена в съответствие с разпоредбите на нормативни актове от по–висока степен и ще се увеличат приходите в бюджета на общината.
	Прилагането на новите размери на данъка за МПС ще доведе до повишаване на приходите от данъци в бюджета на общината.

6. Анализ за съответствие с правото на Европейския съюз
	Предлагания проект за изменение на Наредбата за определяне на размера на местните данъци на територията на община Божурище е подзаконов нормативен акт за прилагане на отделни разпореди на Закона за местните данъци и такси, поради което съответствието й с правото на Европейския съюз е предопределено от разпоредбите на Европейската харта за местното самоуправление, директивите на Европейската общност, свързани с тази материя и съответствието на цитирани закон с правото на Европейския съюз.

